Zsid 13,10

Budavár (német) oltárszentelés, 2020. december 20.

„Van oltárunk!” – a Zsidókhoz írt levél összefüggéséből ezt a rövid félmondatot ragadom ki, amikor Isten iránti hálával állunk vesszük körül az újjáépített kápolna vadonatúj oltárát.

Az Ó- és az Újszövetségben, valamint az egyházi gyakorlatban folyamatosan, bár alkalmanként más módon, központi szerepet kap az oltár.

„Van oltárunk!” Az Ószövetségben szinte visszatérő motívum az oltárépítés. Nyilván tudatosan ugyanazok a szavak kerülnek elő, amikor arról olvasunk, hogy „oltárt épített Noé” (Gen 8,20), oltárt épített Ábrahám” (Gen 12,7), oltárt épített Mózes (2 Móz 17,15), oltárt épített Józsué” (Józs 8,30), oltárt épített Sámuel” (1 Sám 7,17).

 Ezeknek a megfogalmazásoknak visszatérő eleme, hogy emberek az Úrnak építették az oltárt. Vagyis nem önmaguknak, nem családjuknak, nem is egy kisebb vagy nagyobb közösségnek, még csak nem is a szent népnek, hanem az Úrnak.

 Az oltár a Bibliában a nagy kinyilatkoztatások helyszíne: itt találkozik Ézsaiás a Szent Istennel, és ajkát oltárról vett szénnel kell megtisztítania, vagy itt, az oltár körül küzd a pogányság ellen Illés próféta.

 Az ilyen megrázó és felkavaró történetekhez képest milyen lírai a zsoltár megfogalmazása: „a veréb is talál fészket magának oltáraidnál” (Zsolt 84,4). Erről az igeversről eszembe jut egy gyerekkori emlékem. Édesapám egy kicsi dunántúli faluban volt lelkész. A pici templom ajtaja mindig nyitva állt, és a parókia udvaráról olykor be-bementek oda a tyúkok. Nos volt egy bizonyos tyúk, amelyik mindig az oltárra tojt, mintha a maga áldozatát mutatná ott be.

 Visszatérve komolyabb témákhoz, hangsúlyozni kell azt az újszövetségi eredetű gondolatot, hogy a keresztény ikonográfiában az oltár Krisztus maga.

Számos keresztény vallásban a pap azért járja körbe és tömjénezi meg az oltárt, mert ezzel Krisztusnak adja meg a tiszteletet. Krisztusra emlékeztet, sőt Krisztus állandó jelenlétét mutatja meg az oltár. Mi evangélikusok nem valljuk azt, hogy az oltáriszentség miatt van jelen Krisztus az oltáron, hanem az egész oltárt tekintjük hatalmas Krisztus-szimbólumnak. Ez a magyarázat arra, hogy mi evangélikus lelkészek is, belépve a templomba, letérdeplünk az oltár előtt.

Az ősi liturgiákban körüljárták, megérintették az oltárt, sőt megcsókolták azt, hiszen rácsodálkoztak Krisztus jelenlétére, és tisztelték a köztük levő Istent. Ebből a helyből erő sugárzott, ahogy Krisztusból erő áradt ki, amikor megérintette a vérfolyásos asszony.

Az oltár tehát Krisztus-szimbólum. El kell árulnom nektek, hogy ennek az oltárnak egyébként kitűnő tervezője, Tóth-Mátyás Edit eredetileg a *Soli Deo Gloria* feliratot szánta az oltárra (a tervrajzon is így olvassuk), ám mi lelkészek úgy döntöttünk, hogy ott *Solus Christus* szöveg szerepeljen. Ez kétségkívül jobban gyökerezik a lutheri teológiában, de visszavezet minket ahhoz az egyetemes értékhez is, hogy az oltár maga Krisztus. A mi oltárunk nem koporsó-forma, mint ahogy katolikus templomokban láthatjuk sokszor, ami talán arra utal, hogy egy-egy szent csontja vagy valamilyen ereklyéje kell hogy legyen az oltár alatt. Ez az oltár asztal formájú, amelynél az úrvacsora közössége vár minket.

Itt is mélyértelmű szimbólumokat fedezhetünk fel. Krisztus maga az oltár, az oltárterítő pedig az ő köntöse. Ezért szerepel a nagycsütörtök esti liturgia végén az oltárfosztás rítusa, ahol megfosztják Krisztust a köpenyétől, és sorsot vetnek rá.

Az oltár nekünk, evangélikusoknak a gyülekezet helye Krisztusnál. Nem csak a kiemelt szerepű (és kiváltsággal rendelkező) papoké, hanem minden hívőé, Krisztus-tanítványé. Így az oltár nem egy exkluzív hely, hanem egy nyitott közösség tere. „Jöjjön mindenki, hogy megteljék a házam” –, mondja Jézus a példázatában.

Az oltár az imádság helye. Nem egyszerűen azért, mert ott szoktunk imádkozni, hanem azért, mert az imádság Krisztus nevében zajlik. Bármit kértek az én nevemben, megadja nektek az Atya. Az oltár maga Krisztus, azaz az a hely, ahol meg lehet szólítani az Atyát.

Az oltár az emlékezés tere, amit teológiai nyelven így mondunk: anamnetikus hely. Az emlékezés pedig bibliai értelemben nem a múltra való nosztalgiázó visszatekintés, hanem a jelenvalóvá tétel eseménye. Az oltárnál jelenvalóvá válik Krisztus, a Krisztus-esemény és a megváltás műve.

Az oltár a vallástörténetben, de az egyháztörténetben is a védelem helyét jelentette. Ha valaki az oltárhoz menekült, „belekapaszkodott az oltár szarvába”, az védett helyen volt, őt nem bánthatta senki. Ha az elveszettségében, kísértésében, vád alá helyezett voltában az ember az oltárhoz, vagyis Krisztushoz menekül, az védve van Isten jogos haragjától. Ő Krisztusért nem azt kapja, amit megérdemelne, hanem abban lesz része, amit Krisztus előkészített, vagyis az örök életet.

Örülök, hogy ez az EKD gyülekezet ezzel szép kápolnával és immár megújult oltárral éppen Magyarországon működik. Országaink, történelmünk, kultúránk vagy éppen politikai berendezkedésünk megannyi különbsége ellenére Krisztusban egyek lehetünk. Jó, ha ismeritek a mi történelmünket, a mi kultúránkat vagy mi egyházunknak az életét. Ezért két történelmi korszakra hadd utaljak. Az első a vészkorszak ideje. Valahányszor bejöttök ebbe a kápolnába, elmentek egy emléktábla előtt. Annak a Sztehlo Gáborra emlékeztet minket ez a tábla, aki evangélikus lelkészként 1944-ben több ezer zsidó gyermeket mentett meg, majd Gaudiopolis (az öröm városa) néven a legkülönbözőbb sorsú kallódó gyerekeket gyűjtött össze, és gondoskodott az ő testi, szellemi és lelki fejlődéséről. Itt egyaránt helye volt a zsidó gyereknek, akinek szülei nem tértek vissza Auschwitzból és annak a gyereknek, akinek apja nyilasként került börtönbe. Úgy kaptak ezek a gyerekek védelmet, mintha megragadták volna az oltár szarvát. Az egykor Sztehlo-gyerekek – akik már mind 80 év fölöttiek – ebben a kápolnában tartják rendszeresen összejöveteiket. Sztehlo Gábor 1944-es naplója pedig ezekben a hetekben jelet meg Erlangenben, a Luther Kiadónál. Szeretettel ajánlom figyelmetekbe.

A budavári evangélikus templom, parókia kápolna nemcsak a 2. világháború végén lett romos, hanem 1956-ban is. A kiosztott emlékkártyán egy ilyen szomorú képet láthattok. Ehhez képest, de az elmúlt évtizedek kissé lestrapált gyülekezeti terméhez képest is megújult most ez a kápolna, és valljuk az igével: „Van oltárunk!”

Legyen áldott ez a hely. Legyen áldott mindenki – német vagy magyar, evangélikus vagy más vallású –, aki belép ebbe a templomba, aki megáll vagy letérdel ennél az oltárnál.

Solus Chirstus. Ezt kell ma is vallanunk, dacolva a korszellemmel vagy bármilyen kísértéssel. Hogy ne csak a magyar történelemből idézzek, felelevenítem az 1934-es híres Barmeni Hitvallás 1 . tételét, amely egészen radikálisan fogalmaz: „*Jézus Krisztus, … Istennek egyetlen Igéje, amelyet hallgatnunk, amelyben életünkben és* *halálunkban bíznunk, és amelynek engedelmeskednünk kell.”*

Solus Christus. Jézus Isten egyetlen igéje. Néhány nappal vagyunk karácsony előtt, amikor felhangzik majd János evangéliuma ünnepélyes prológusa, amely szerint Jézusban az ige testté lett, és lakozott közöttünk.